정조 8년
甲辰正月十一日辰時。上御仁政門。朝參入侍時。行都承旨尹塾。行左承旨徐有防。右承旨林錫喆。左副承旨李養鼎。右副承旨安聖彬。同副承旨李時秀。假注書李敬五朴能源。事變假注書金孝建。記注官金健修金鳳顯。記事官李崑秀。以次侍立。上具翼善冠衮龍袍。乘輿出仁和門。時秀曰。中嚴未下之前。寶差備及繖扇差備。徑先出去。事極駭然。寶差備中官及尙瑞院官員。竝推考。繖扇差備忠義。令攸司科治。何如。上曰。中官及尙瑞院官員拿處。忠義科治。分揀。出擧條仍詣門陞御座。宗親文武侍衛百官。行四拜禮訖。判府事鄭弘淳等進前曰。春寒尙峭。聖體。若何。上曰。一樣矣。弘淳等曰。王大妃殿氣候。若何。上曰。一樣矣。弘淳等曰。惠慶宮氣候。若何。上曰。一樣矣。上曰。數昨以前。有今日內草記稟處之狀啓矣。尙不擧行。未知何故乎。左議政李福源曰。臣則不知本事。亦未見狀啓矣。上曰。四五日前。以北關犯越罪人狀啓事。有此傳敎。而政院慢不頒布。致此遲滯。事之駭然。莫此爲甚。伊日坐直與該房承旨。不可無罪矣。福源曰。北伯狀啓。今日內草記稟處之命。已過多日。而政院尙不頒布。事極矇然。當該承旨罷職。其時在院承旨。一體罷職。何如。上曰。依爲之。出擧條仍命書榻敎曰。該房承旨及其日坐直承旨。一竝罷職。上曰。大司諫承旨前望單子入之。出榻敎命書榻敎曰。新除授承旨牌招。先入侍後謝恩。福源曰。此平安監司李性源狀啓也。枚擧咸鏡監司李命植兩度移文。以文川高原永興定平等四邑受還次。民戶合爲三千一百五十五戶磨鍊。各穀合爲三千石。以精實各穀。另飭分峙於陽德孟山寧遠等三邑近北各倉。待明春該道移文。照數分給計料。而移文中各穀三千石外米太間限一千石。又請加劃。受還民戶。旣爲三千一百五十五戶。以磨鍊三千石計之。則每戶所受未滿一石。不足之慮。勢所固然。而穀物區劃。有不敢擅便。請令廟堂稟處矣。交濟穀移送北關之後。南關穀物。誠有不足之慮。兩道臣。旣已往復磨鍊。依狀辭各穀四千石。移轉北路。而加劃一千石。則以太劃送之意。分付。何如。上曰。依爲之。出擧條福源曰。卽見原春監司徐鼎修報備局辭緣。則枚擧三陟府使蔚珍縣令牒呈。以爲嶺南追劃穀中。兩縣所劃之數爲二千石。而伊後日氣酷寒。領率飢氓。遠赴三四日程。實有凍餓顚壑之慮。且南穀船運之數。足救目前之急。待開春往受。實爲兩便爲辭矣。目前接濟。旣有前劃之穀。春後往受。又是兩邑之願。依所報施行之意。分付。何如。上曰。依爲之。出擧條福源曰。知義禁鄭民始。方帶內局。金吾之任。許遞。何如。上曰。依爲之。出擧條福源曰。此平安兵使具以謙狀啓也。以爲今春淸南巡操。依例擧行事。請令廟堂稟旨。分付矣。西關年事。視諸路差勝。而亦多失稔之處。詰戎之政雖重。擾民之弊宜念。今春淸南巡操。依他道例停止之意。分付。何如。上曰。依爲之。出擧條福源曰。臣之冒膺相職。已三年矣。登筵之初。猥陳開言路之說。昨年朝參。又以此爲奏。皆蒙體念之敎矣。今當歲首。時弊民瘼。豈無可言。而臣之所憂。尙在於言路。蓋國之有言路。如人之有血脈。血脈不通。則百病隨生矣。近來臺閣。寂寥轉甚。衮職姑勿論。論朝政規官師者。亦絶未有聞。大抵擧世之風俗氣象。日益衰苶。古則殿上秦事。多有同異。今則一人唱說。衆口雷同。古則韋布之士。亦議時政。今則在廷之臣。越視秦瘠。甚至於士友交遊之間。忠告善道之言。亦殆絶矣。不革此風。則國事不可做。世道不可回。伏願深留聖意。不但開導聽納之益加恢弘。用舍黜陟之際。撲直剛鯁。不識忌諱者。親之顯之。軟熟柔懦。徒事將順者。疏之斥之。所令所好。翕然無間。或有一二敢言之臣。則特加奬用。激勵風動。以來四方之言焉。上曰。目下第一務。無出於此。當體念矣。出擧條福源曰。日前副學疏中。論及抄選事。此是目下急務也。立國各有規模。我國則專尙儒術。列聖朝招延登庸。多在科目之外。夾贊文明之治。雖或招之不來。亦自有作興多士。扶持世道之功。而今則無一人焉。誠是聖代欠事。況今宮僚之設。當在匪久。如贊善進善諮議等職。固當屬於第一流。而其外僚屬。一初遴選。亦非常調庸品所宜苟充。山野遺逸中眞箇讀書修行之士。令選部。廣爲搜訪。精加抄擇。以爲儲待需用之地。何如。上曰。此亦急務中急務。另飭銓曹。以爲從近抄選之地。可也。出擧條福源曰。監臺之職任甚重。而差除甚輕。以斯人責斯職。實是行不得之事。近以押班之事。屢煩特飭。而東西班諸員。素無畏憚監臺之心。則雖欲檢察整齊。其勢末由。自今以後。文蔭武監察。必以有地處有風力。朝暮出入於華貫顯職者。各別擇差之意。分付銓曹。如落簡呈課等故事。使之着意修擧。以爲警動具僚之地。何如。上曰。依爲之。出擧條福源曰。卽見咸鏡監司李命植狀啓。則以爲。鍾城犯越干連諸罪人。皆因啓下關決處。而軍吏金命奉。則以韓成得雇主犯越之跡。金成鶴等還歸之後。始爲覺得。不可以知情不告之律處之。而旣覺之後。只通兵校。不爲告官之罪。在所難免。參酌刑配。未知何如爲辭矣。在囚元犯則姑待結末。干連諸人則業已酌決。金命奉。依狀請嚴刑定配之意。分付。何如。上曰。依爲之。出擧條福源曰。向日筵中。戶判以惠廳米一萬石移劃事仰請。有戶惠堂相議後筵稟處之命矣。度支曾有請得湖南軍作米八千石。而未及取來。竝與嶺南軍作米二千石。以足萬石之數。與京廳米一萬石相換取用事。戶惠堂相議停當云。如此則在度支。可紓目前之急。在惠廳。亦無空失之患。依此施行之意。分付。何如。上曰。依爲之。出擧條賑恤廳堂上徐有隣曰。頃因掌樂院提調啓辭。嶺東樂工價布身貢蕩減條。及嶺西與各道被災邑工生價布停退條給代事。有令該廳稟處之命矣。取考前例。則樂工價布蕩減條。自賑廳給代。非止一再。蓋本院工生。與他員役有異。而一朔一疋所聊賴者。只此價布故也。其在軫恤之道。按例上下。在所不已。嶺東蕩減條六百七十兩零。依所請給代。至於停退條之竝請貸下事面。極涉太過。此則置之。何如。上曰。依爲之。出擧條守禦使鄭民始曰。留營還穀耗縮。故向於己亥軍餉中五千石。筵稟劃付。以爲取耗支放之資。而昨今年停退旣多。餘數不敷。將無以排巡分給。支放之需。亦有不足之患矣。添餉管餉條之在留營者。旣已會錄。今將移送本府。而此穀亦爲移送。則三面巡還。將不得繼給。不可無推移之道。元數今已添錄於會案。本穀仍爲留置於留營。以爲糶糴。而姑待停退條準捧後。卽爲移送之地。何如。上曰。依爲之。出擧條民始曰。卽接原春監司徐鼎修移牒。則備論本道災荒之狀。仍以爲朝家惠澤隆洽。嶺東之民。俱免賦役之徵督。而義僧軍。獨未蒙惠澤。本道僧番錢。亦許蕩減爲言矣。僧軍異於農民。雖値歉歲。元無蠲減之例。且番錢分排酌定。無所贏餘。則蕩減一款。非所可論。而嶺東歉荒。旣是最甚。朝家恩澤。尤出常格。則番錢之拔例許施。亦爲均惠之道。嶺東所在邑僧番錢。特爲蕩減。嶺西則與嶺東。不可比同。而亦有已納之邑。有難異同。卽爲收捧上納之意。分付。何如。上曰。依爲之。出擧條戶曹判書鄭一祥曰。漕轉事目。纔已頒下。外邑自當依此擧行。而至於作木作錢。此是陸運者。而各邑上納。每患愆期。故色吏邸人輩。多有從中幻弄之弊。今年則各別申飭。使之三月前畢納。而若有如前稽滯之弊。則該守令。自臣曹。當爲草記論責。以此出擧條。嚴飭諸道。何如。上曰。依爲之。出擧條平市提調徐浩修曰。公私買賣時。操縱市民。輕價勒買之弊。前後飭禁。不啻申嚴。而昨年節使之行。毛物貿取之際。三房乾糧官。惟意操縱。該廛落本錢。至於五十餘兩之多云。若此不已。貧殘市民輩。將無支存之望。當該乾糧官。姑待還渡江。令攸司査治。落本錢。如數徵出。還給市民。向後使行。更有此弊。則乾糧官。隨現重繩之意。分付該院。何如。上曰。依爲之。上副房乾糧官。亦安保其必無是事。一體待還渡江。令該曹。嚴査取招以聞。可也。出擧條漢城判尹金履素曰。大凡癘疫之熾盛。多在年事之歉荒。顧今六路失稔。都下尤甚。而伏蒙我聖上如傷之至仁。發廩接濟。幸免捐瘠。而近日寒威酷於隆冬。感冒輪行。無人不病。或多涉疑。間有死亡。早春如此。來頭尤可慮也。臣待罪京兆之故。今方申飭五部。以爲審察撫摩之地。而朝家之設置惠民。活人署者。德意甚盛。遺制甚美。而有名無實。良足慨然。臣謂。申飭兩署。凡所以救療接濟之方。先爲講定。使有病者得以安接。無藥者得以賴活。則恐是弭災導和之一端。而京中如此。鄕外可知。今當賙饑之方張。此等救療之政。難免其疎忽。亦以此意。一體。申飭諸道道臣。另行救濟。俾有實效。宜矣。上曰。所奏甚好。令廟堂措辭。行會諸道。各別嚴飭。俾有實效。卿亦分付所管各部。病者救療。死亡之類。移文賑廳。另施恤典。可也。出擧條兵曹判書李𡊠曰。臣於留門事。有區區所懷。敢此仰達矣。凡於留門之時。自臣曹。另加禁飭。而或値昏夜。易致攔雜。闕門事體。何等至重。深夜留門。尤係自別。而旣無文蹟。使之許入。誠極疎虞。臣意則自今爲始。留門命下之後。以某官入來某司。下隷之因事應入者爲幾名。政院成出標紙。仍爲踏印。若宋朝墨勅之制。傳于標信宣傳官及守門將。標紙所錄之外。切勿許入。守門將以某更。某官入來某司。下隷幾名入來之意。卽爲牒呈於本曹。依衛所巡更單子之例。翌日一體入啓事。出擧條定式施行。一以爲重事體之道。一以爲禁攔入之弊。似好矣。上曰。事係通變。兵曹堂上進前奏所見。可也。參判洪良浩曰。每於留門命下時。宣傳官持標信祗受臣曹後。往立當留之門。依例權閉。防察出入。故朝臣應入應出者外。元無他人混入之弊。固無事乎標紙之憑驗。而長僚所奏。蓋出嚴閽禁之意。別加申飭。亦似無妨矣。參議李致中曰。凡留門之時。宣傳官。奉標信祗受於本曹。且傳下敎曰。某門開某人出送。或某人入來。宣傳官以此擧行。極其嚴密。今若更待標紙。則恐涉煩屑矣。參知鄭存中曰。留門時必待標信。許其出入者。旣有聖敎。定式施行則今此政院之又出標紙。事涉煩複。恐不無眩於擧行之弊。臣意則牢守舊規。謹於奉行而已。亦不必更創新例矣。上曰。事係通變。令廟堂稟處。可也。出擧條𡊠曰。木覓山烽燧軍番糧變通事。頃有商量稟達之敎矣。當初烽軍一百二十名定額時。郊外及近畿居民。以身役入屬。蠲免他役而已。本無料布。而入番時則只給略干番糧。他無聊賴之資。故挽近以來。願入者絶罕。每當有闕。未免苟充。目今應役。殆不成樣。報警重地。極甚疎虞。今番改定界限之後。其所擧行。與前尤別。不可不及今釐正。時存烽軍中有根着年少壯健者十名。擇爲二番。輪回守直。而朔布。依雇軍例磨鍊。常時番糧條及今番減去禁營守烽軍布。摠而計之。不足之數。每朔爲二十兩零。通計一年則合爲二百五十兩零。此則自二軍色加劃。逐朔計給。每於冬節入番軍五名。造給襦衣。以爲支過之道。鞍峴烽臺則有難一體變通。木覓山烽軍抄擇。餘軍移充於鞍峴烽軍。未充之代。使之擧行。恐合事宜矣。上曰。退與曾經兵判人相議。指一草記。可也。出擧條行大司憲金魯鎭。行大司諫徐有防。行副提學朴祐源。執義李頤祥。司諫林濟遠。獻納李集斗。持平趙濟魯鄭萬始。正言李翼晉成種仁。副校理林道浩。修撰李鼎運李泰永進前曰。請黜置罪人鄭致達妻爲先還配海島。仍令王府。夬正典刑。以洩神人之憤。上曰。不允。又曰。請黑山島圍籬安置罪人龜柱。設鞫嚴問。夬正王法。上曰。不允。又曰。請物故罪人德相。亟施孥籍之典。上曰。不允。魯鎭有防頤祥濟遠集斗濟魯萬始翼晉種仁曰。請彦衡養遂獻遂。竝令王府。設鞫嚴問。上曰。不允。又曰。請還寢會遂絶島定配之命。仍令王府。設鞫得情。上曰。不允。又曰。請還寢李觀源定配之命。更令王府。設鞫得情。上曰。不允。又曰。請遲晩後物故罪人啓能。亟施孥籍之典。上曰。不允。又曰。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。又曰。請楸子島荐棘罪人最中。更令王府。拿致設鞫。期於得情。夬正王法。上曰。不允。又曰。請亟寢煥億島配之命。仍令王府。加刑得情。夬施王章。上曰。不允。又曰。請湖西營獄散配諸罪人等放送及出陸之命。一竝還寢。仍令王府。設鞫嚴問。夬施當律。上曰。不允。又曰。請島配罪人貞采。亟令王府。更爲設鞫。夬正王法。上曰。不允。魯鎭頤祥濟魯萬始曰。請大靜縣爲奴罪人金壽賢。依律處斷。上曰。不允。又曰。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。上曰。不允。又曰。請大靜縣定配罪人聖中。亟令王府。設鞫嚴問。期於得情。夬正王法。上曰。不允。又曰。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。又曰。請康津縣量移罪人趙嵎。亟寢酌處之命。仍令王府。設鞫嚴問。依律處斷。上曰。亟停勿煩。又曰。請薪智島荐棘罪人瑩中。該鞫嚴問。夬施當律。上曰。不允。又曰。請楸子島安置罪人李普行。亟令王府。拿鞫嚴問。上曰。不允。又曰。請物故罪人國榮。亟施孥籍之典。上曰。不允。又曰。請李義翊。更令王府。設鞫嚴問。期於得情。上曰。亟停勿煩。又曰。請金養淳。亟令王府。設鞫嚴問。期於得情。上曰。亟停勿煩。又曰。請李義直。亟令王府。設鞫得情。夬正典刑。上曰。不允。又曰。請黑山島定配罪人任觀周。亟令王府設鞫嚴問。期於得情。上曰。不允。又曰。請捕廳罪人煥九。亟令王府。嚴加鞫問。夬正典刑。上曰。不允。又曰。請行副司直申尙權。亟施屛裔之典。上曰。本事委折。予雖未知。而此非經年閱歲上下相持之事。大臣之意。何如。福源曰。其爲人。朝紳之間。固多辭說。而至於臺言中交構云云。臣適出疆。未得聞知矣。弘淳曰。爲日已久。臺啓。臣亦忘置矣。上曰。今當歲首。朝家之急先務。莫如保合世臣。目今世臣之在朝者無幾。而若復有渙散不靖之慮。則世道之憂。無大於此。今日諸臣。皆以貽燕爲言。而予則曰貽燕之謨。亦當以保合世臣。爲第一務也。申尙權本事之如何。且無論。臺啓旣以交構爲言。則在朝家明示好惡之道。不可不嚴懲。一以保世臣。一以靖世道矣。仍命書批旨曰。今當歲首。予之祈祝而期勉之者。無出於靖世道保世臣六字。今日朝會。大臣儒臣臺臣之交口陳規之說。皆以貽燕爲第一義。而予以爲貽燕之先務。亶在上所謂六字。捨此六字。何以做治。顧今世臣之無故在朝者無幾。若有交構之漸。而予不之洞懲。是豈示好惡明黜陟之意也。申尙權本事之如何。姑捨是。臺啓中旣以交構爲目。則其在靖世道保世臣之道。不可不嚴加懲礪。使在廷大小臣僚。知予苦心。依啓。出擧條魯鎭曰。目今諸路告歉。丙枕靡寧。賙賑之恩。如保赤子。字恤之仁。至及嬰孩。祈永之方。導和之德。靡不用極。臣實欽歎。而從古賑法。在精而不在濫。故戒在虛張。慮深恩竭。比是設賑時通患。令廟堂預爲。申飭諸道道臣。就其賑邑中。如或有當入而不入。不當入而混入。虛實相蒙。徒費公穀之弊。則使之隨現論勘。亦可爲救民荒敷實惠之道矣。上曰。依爲之。出擧條魯鎭曰。顧今宗社大計。臣民顒祝。莫急於冊禮盛典。臣亦前後陳請中一人。未蒙允兪。擧懷抑鬱。而相見之禮。期在上元。封冊之儀。亦將遄行。養蒙之功。不但在於飮食起居之節。必使前後左右。罔非正人。然後方可以薰陶德性。輔養睿質。宮僚簡選。不可不及今留意。山林宿德之士。雖未有聞。經行明修之人。豈患全無。亦願深留聖念。中飭廟堂銓曹之臣。廣加搜訪。預爲儲養人才之方焉。上曰。所奏甚好。依此申飭。可也。出擧條魯鎭曰。今年。卽聖祖御極之回甲也。惟我聖上。慕切羹墻。纔行太廟之展謁。念篤堂構。又命寶鑑之進講。繼述之孝。孰不欽仰。古語曰。欲法堯舜。當法祖宗。又曰。遵先王而過者未之有也。方値三元之會。宜勉一初之政。踐先王之位。行先王之政。此正其時。敬天恤民。法乎先王。講學勤政。法乎先王。崇儒重道。法乎先王。躬行節儉。法乎先王。從諫弗咈。法乎先王。以至一動一靜。罔不以祖宗爲法。則將見邦命維新。國勢永鞏。光前之烈。裕後之謨。亶在於是。伏願益加聖念焉。上曰。所奏切實。當留意矣。出擧條魯鎭曰。臣有區區所懷。敢此仰達矣。合辭之請。今幾年矣。王章無可伸之日。輿憤無可洩之時。古今天下。安有如許國體。如許臺論。夫有國所重。莫先於開言路。而言路之開。專在於恢聽納。殿下聖學高明。歷觀前史。曷嘗見元惡大憝如鄭妻龜柱德相。罪惡貫盈如合辭諸賊。而假息覆載之間。終逭收孥之典。而書之後史。亦將謂何如時耶。顧其罪。則三尺所難貸也。以其啓則一國所共誅也。而殿下於此。猶復一切靳持經閱年歲。義理莫伸。究竟無期。忠志之士。由是而解體。凶孽之徒。由是而生心。隄防由是而不嚴。刑政由是而不擧。如是而尙何望紀綱之立而言路之開乎。今若廓揮乾斷。先允臺啓。則不但爲嚴懲討之方。而亦可爲開言路之本。伏願亟下兪音。以副群情焉。上曰。已諭於前後三司之批矣。出擧條頤祥曰。臣於臺職之前。兼管測候之任。目見星孛。歲初告警。雖其分野不甚緊重。形體漸就憙微。而在聖朝恐懼修省之道。不可以此而少忽。伏況顯廟朝甲辰。亦有是災。而聖祖大加寅畏。一念對越。終至於德能勝妖。災不爲咎。儻我殿下。深軫繼述。益加警惕。則熒惑之徙不獨專美於宋君。景星之興。將見匹休於虞帝。此政轉移之一大機也。請深留聖意。以爲敬天法祖之道焉。上曰。所奏甚好。依啓。出擧條聖彬曰。所懷與所啓。體例各異。而執義李頤祥。陳達之際。旣有做錯。事甚未安。推考。何如。上曰。生疎所致。勿推。可也。出擧條頤祥曰。臣年紀衰邁。言議巽軟。本不合於淸朝耳目之列。而柏府新除。適下於玉署入直之時。逃遁不得。章皇出肅。而及登筵席。事多生疎。至被承宣請推之擧。臣滿心慙恧。無所容措。其何可一刻晏然於臺次乎。請命遞斥臣職。上曰。勿辭。亦勿退待。萬始曰。今日殿下之臨門延訪。詢咨群僚。蓋盛擧也。雖微庶之官。宜副咨訪之勤意。況在卿宰之列者。尤當對揚之不暇。而籌堂中多有不奏事而退者。事體所在。誠甚未安。請今日籌堂中不奏事人。竝從重推考。上曰。依啓。出擧條萬始曰。親享祈穀之祭。卽我聖上至誠爲民之盛意也。伊日齋沐不潔者。勿爲預祭之敎。亦出於靡不用極之道。微官庶僚。固不足深責。至於在卿宰侍從之列者。所當如禮齋沐。另加致潔。以爲仰體之道。而及其命下之後。多有托故不參班者。安有前期受誓戒之意哉。事之駭然。莫此爲甚。第許多之人。有難一一追究。而至若司寇之長。卽誓戒時主誓者也。與他人尤別。而亦以欠潔懸頉。雖未知其間情勢之如何。而揆以事體。尤極未安。不可置而不論。請刑曹判書李在協罷職。上曰。依啓。出擧條萬始曰。近來諸臣。多以頻開經筵爲言。殿下亦以留念爲敎。而第未見施行之美。臣固知我殿下緝熙聖學。不少間斷。酬接機務之暇。燕居濩蠖之中。未嘗少輟探賾之工。豈獨於經筵。或有怠忽而然哉。是乃在下者絶無開發聖聰。資益聖學之人。徒見其露拙出醜之患。故殿下爲群下。欲爲藏拙而然矣。是固群下之罪。而第伏念。聖學高明。度越百王。雖使古之經學之士。置之講筵之間。恐不能仰答淸問。有所補益。豈可以群下無人。久輟經筵乎。書曰。惟斅學半。殿下講討之時。諸臣之未曉解者。開導指敎。則其於闡發之際。亦當有資益之效。請勤御經筵。以光聖學。上曰。所奏切實。依啓。出擧條萬始曰。昨日泮儒臨試之擧。蓋出於培養優待之盛意也。在本館擧行之道。固當申明知委。趁早來會。而殿座宣召之時。無一人來待者。以至屢度催促。晩後始到。此必由於本館之不能別白知委。以至如此。揆以事體。極爲未安。主管之堂上。不可無責。請大司成閔鍾顯。從重推考。上曰。依啓。出擧條萬始曰。節財用。乃是有國之急務。進言者。莫不以此爲言。而臣於此。竊有所未曉者。凡財用之匱竭。專由冗費之過多。濫用之無節。而今我殿下克懋儉德。每存節省。臨御以後。減宮結裁冗費者。不知其幾。而經用所需。無論錢穀布帛。一未嘗取用。則正宜財貨溢積。紅腐不計。而奈之何度支每患其不足。內外未聞有儲胥。是豈無所由而然哉。此殆布置旣廣。冗濫居多。而有司之臣。一例因循。未嘗矯捄。古今之需用不同。而未免仍古增今。彼此之贏縮互異。而亦不移此益彼。入不加增。出或倍屣。以致上行節儉之化。而國無儲畜之效也。事之無義。莫甚於此。請令廟堂。別加講究。以爲捄正之地。上曰。依啓。出擧條萬始曰。仕路之積滯。去以益甚。疎滯之敎屢下。甄復之政時行。而積屈之患。虛老之歎。猶復前日者。必有其故。蓋國初蔭官入仕之路甚少。故內外參上之窠。皆以文武差遣。有不足。然後始以蔭官塡補。窠常有裕。人無積薪。及其初仕漸廣。蔭官日多。通計朝籍。殆與文武相參。三岐竝用。一斥不復。躁競轉甚。湮鬱莫伸。寢郞園官。雖有變通之政。而見今蔭官初仕之窠。比諸國初。猶不翅屢倍。若不更加變通。以減其入仕之路。則參上積滯之患。無可救之道。請令廟堂。亟講善變之道。以爲矯弊之地。上曰。依啓。出擧條萬始曰。言路。有國安危之所係也。古人。有以言者之多少。占國家之興替。惟我殿下。未嘗罪一言者。逐一諫官。屢下求助之敎。每歎緘默之風。宜其讜論日陳。嘉言罔伏。挽近以來。寂寥益甚。此專由於群下之忠君愛國者少。持祿保位者多。駸駸然至此。而殿下來諫之道。亦或有未盡而然耶。言者之盡言。冀其有補益也。雖有聽納之美。苟無採用之實。則孰肯爲無益之空言哉。竊覵近日凡有言者。事關懲討。而未蒙允兪之批。章下廟堂。而每歸姑置之科。導之使言。而又不用其言。此所以言者之日少。請益恢聖聰。以廣來諫之路。上曰。所啓亦甚切至。依啓。出擧條濟魯曰。昨日臣等親承玉音。諄諄誨諭。使之盡言。明目達聰之德。臣固欽仰。而第念恢張言路。不在强之使言。鼓發士氣。其機在上。請益軫虛受之量。以開不諱之門。上曰。依啓。出擧條濟魯曰。顧今元子宮封冊大禮。臣民之日夜所顒祝者。早決豫建之謨。亟趁蒙養之功。實爲吾東方億萬年無疆之休。而若其訓迪誘掖之方。亶在我殿下以身敎之耳。以殿下天縱之姿。日新之學。動靜云爲。罔非可以爲敎者。及此知思漸長。溫文日就之時。克篤精一之工。以爲觀法之效。卽今日第一急務。請益懋聖學。以養儲嗣。上曰。所奏亦甚切實。依啓。出擧條濟魯曰。君德成就。責在經筵。則三晝討論。隻日橫經。罔非古帝王不自聖之德也。惟我殿下臨御以來。頻御講筵。燕蠖之中。亦親經史。而竊覵近日經幄之晉接。法講之作輟無常。玉署啓沃之任。便作冗官邇英。日御之制。殆若弁髦。是豈緝熙聖工。修述美規之道也。矧今震邸發祥。离筵將設。則其在躬率之方。尤不可一時間斷。請頻開經筵。以復古規。上曰。所奏切實。依啓。出擧條濟魯曰。臣於目下事。竊有慨然者。儲宮封冊之禮。卽國家莫大之擧也。雖以大僚箚語觀之。其難愼之意。重大之典。有非一臺臣。所可輕易仰請者也。日前南玄老之疏。何爲其率易妄悖也。臣雖未見其全本。而伊日所下傳敎中。不誠無識之敎。可見其草草附陳於辭疏之末。有若應文塞責者然。是豈重冊禮之道。請前大司諫南玄老。亟施罷職之典。上曰。依啓。出擧條濟魯曰。目今六路告歉萬姓呼庚。惟我殿下。錦玉靡安。宵旰匪懈。懇惻之敎。藹然於辭表。賙賑之方。靡不用極。捐內帑之財而補賑。命經幄之臣而運粟。區劃施措。罔不得宜。待哺之民。寧有捐瘠之憂也。然而救荒之本。不但在發倉移粟之政而已。臣嘗聞皇明仁宗皇帝有言曰。九年之水。七年之旱。民不流散者。只恃人君愛民之心也。此可謂荒政第一義也。請益勉實心。以收實效。上曰。依啓。出擧條濟魯曰。文章盛衰。關世治亂。此聖王所以重作士之方也。惟我殿下御極之初。首開奎章之閣。廣選文學之士。振作文風。賁飾治敎。臣亦陶甄中一物耳。猥忝講製之列。久被作成之化。而近日文體不古。便成痼疾。騈儷則全尙對偶而無馴雅之風。對策則徒事粉飾而無直截之語。其何以黼黻皇猷。以鳴國家之盛也。苟無嘉祐濯磨之功。將致齊魏委靡之弊。請敦尙實學。以振文風。上曰。依啓。出擧條濟魯曰。饑饉之餘。必有癘疫。近日閭閻此患漸熾。開春以後。其憂不細。救活之方。預宜講究。而惠民之局。徒存意義。活人之司。不副名稱。甚非古聖王爲醫藥以濟其死之意也。請申飭有司之臣。俾盡全活之道。上曰。依啓。出擧條有防濟遠集斗翼晉種仁曰。請大靜縣爲奴罪人金壽賢。更令王府。設鞫嚴問。依律處斷。上曰。不允。又曰。請爲奴罪人河翼龍金重得。亟令王府。設鞫得情。夬正王法。上曰。不允。又曰。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。夬正王法。上曰。亟停勿煩。又曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。設鞫得情。夬正王法。上曰。不允。又曰。請還寢遠竄罪人安兼濟放送之命。仍令王府。設鞫嚴問。期於得情。依律處斷。上曰。亟停勿煩。又曰。請恒善支屬。亟命散配。時謙兄弟。竝投絶島。以嚴隄防。上曰。不允。又曰。請荐棘罪人瑩中。亟令王府。設鞫嚴問。夬施當律。上曰。不允。又曰。請巨濟府絶島安置罪人朴宗集。亟令王府。拿鞫得情。施以當律。上曰。不允。又曰。請減死定配罪人德秀。亟令王府。更加嚴鞫。夬正王法。上曰。不允。又曰。請逆賊尙魯。亟施孥戮之典。上曰。不允。又曰。請物故罪人國榮。亟施孥籍之典。上曰。不允。又曰。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。上曰。不允。又曰。請島配罪人崔光泰金天欽。亟令王府。設鞫得情。夬正典刑。上曰。不允。又曰。請甲山府竄配罪人樂彬。亟令王府。設鞫嚴問。施以當律。上曰。不允。又曰。請義翊。更令王府。設鞫嚴問。期於得情。夬正王法。上曰。亟停勿煩。又曰。請還寢德相應坐諸囚發配之命。仍令牢囚。嚴訊取服。各施當律。上曰。不允。有防曰。帝王之盛節。莫先於作人。樸棫之詩。菁莪之詠。所以炳烺經傳。照耀耳目者也。一自賓興降而爲賢良。鄕貢變而爲糊封。取人之法。寢不如古。有識竊歎。厥惟久矣。惟我聖上臨御以來。以培養多士爲急先之務。講製有日月之期。掌色開許赴之路。時又洞開集春。延接靑衿。頒以需雲。寵以錫賚。與同食堂則虀鹽。至登於御膳。討論經傳則條目。不恥於下問。遣史官而宣勞。降璇題而試藝。作成之化。卓越百王。奚但章甫之興起。實切朝野之欽仰。待士之美。無容仰勉。而第取人之道。惟有科擧一事。而積弊成病。矯革無期。以言乎明經。則專事口讀。以言乎製述。則不出尋摘。朝乏篤實之學。士尙脆蠟之風。似此規模。何以得需世之才。黼黻皇猷。笙鏞世道乎。作人之方。如彼其盛。而取士之法。若是之疎。寧不慨惜。講以發解。製以覆試之論。詢謀盈庭。訖未停當。當此大有爲之會。宜有大變通之擧。請亟詢廟堂。爛熳講究。使取士之法。有一定之規焉。上曰。依啓。出擧條有防曰。擇守令三字。便同陳腐之談。而生民苦樂。關係不小。朝家恤民之意。雖有蠲免之政。賙賑之擧。守令不得其人。則澤壅而不流。惠閼而不行。守令不可不擇。有如是矣。惟我殿下。深軫此弊。昨再昨兩年諸道。尤甚邑守令中。衰病不堪任者。特令遞改。極擇差遣。窮民之流者集。呻者謠。在本邑則忘憂而收效。在他倅則觀感而知畏。救荒要道。孰過於此。而第伏念。守令之任。本自不輕。非但歉年。最宜遴選。雖在樂歲。端合難愼。與其遞改於旣任之後。曷若另擇於始授之時。永除迎送之弊。俾盡字牧之責乎。請嚴飭銓曹之臣。凡於守令差遣之際。克加愼擇。以除民邑受困之弊焉。上曰。依啓。出擧條有防曰。量才授職。用人之要道。委任責成。爲國之良法。雖在上古盛時。群賢布列。而后稷播穀。伯夷掌禮。契敎胄。夔典樂。一人任其職。九載而考其績。可知其專且久矣。而在官增秩。漢制所以得人。夷疲迎送。晉政所以乖當。其治忽得失。不啻若黑白之易辨。而及夫世級寢降。官制不古。器使之法。尙矣無論。數遞之弊。從以成規。郞署之周流殆遍。州牧之陞遷無常。官如逆旅。吏作主人。如是而尙何望百工允釐。庶績其凝乎。廷臣之以此進言。亦旣屢矣。而雖有嘉納之命。未有採用之實。臣竊爲之慨然。請戒飭廟堂及銓曹之臣。深軫器使之方。申明久任之法。俾有成效焉。上曰。依啓。出擧條有防曰。國家大本。係於儲嗣。今日君臣上下之所當講磨者。顧不在於封冊之禮。敎導之方乎。伏覩我元子岐嶷之姿夙就。若干之衣漸長。咸延八域之頸。爭獻四重之頌。而際此三陽回泰。百祿川至之日。貳極之丕號。主鬯之縟儀。莫不翹足以俟。其所以左右敎迪。朝夕薰陶之方。有不容暫緩者。蓋成德之本。亶在蒙養。作聖之基。必貴早諭。此非但三代之典禮。抑亦爲我朝之家法。方今聖上。身敎於內。大臣。輔養於外。燕貽之謨。誘掖之規。可謂靡不用極。而离筵將開。僚屬當設。則搜羅延聘。廣求博學之士。出入周旋。以畀輔導之責。實爲當務之急。請詢及大僚薦進鴻儒。以備訓迪之官。上曰。依啓。出擧條濟遠曰。書云亶聰明。作元后。大學之序曰。一有聰明睿知。天必命之以君師之位。聰明二字。固帝王之盛節。而加一作字則反或爲病。此所以有冕旒紸纊之義也。殿下以卓絶之姿。兼高明之學。歷貫千古。包絡萬理。明睿所照。物無遁情。以至名物度數之末。簿書期會之微。莫不洞察。巨細靡遺。過於憂勤而或近於纖密。快於英斷。而或不免發露。爲群下者。奔走馳驟於大聖人範圍之中。不敢以咫聞尺見。仰裨日月之明。以至萬機之繁。擧皆獨運於上。旣非頤精養神之道。又異提綱挈要之義。大舜之明四達四氣像。恐不如此。陳平。漢之一宰相。而殺獄錢穀。猶且委之有司。且俗諺云。不癡不聾。不能作家翁。殿下臨萬民之上。以八域爲家。豈可以有限之聰明。應無窮之機務乎。請益懋涵養本源之工。以事付事。以物付物。收斂精華。保惜神明。以爲酬世馭物之要道焉。上曰。爾言切至。依啓。出擧條濟遠曰。名節之有關於世敎尙矣。以聖人中和之道言之。則名節。特一小事。而古人云求人於三代之下。惟恐不好名。士大夫之風聲習氣。輒與世道升降。顧不重歟。世級漸降。風俗日偸。屢經黨禍而得失之念較重。間閱世變而憂畏之習多端。雖於權凶伏罪。朝象淸明之後。忌諱成風。瞻顧在心。時風世態。猶不免一番濁亂時氣像。駸駸然日趨於朱子所云疲懦軟熟之科。不識世間有名節。若言其弊。則朝廷之上。淸議不行。搢紳之間。夸䀝爲事。臨事而無擔着之意。處世而以含糊爲主。爲宰相則以供給唯諾爲盡節。爲臺閣。則以媕阿噤默爲長策。金珠脯鹽。或以爲淸致。車馬第宅。不以爲貪黷。朝東暮西。惟利是趨。徇私蔑公。爲害不少。甚至於懲討大義理。尙且隨人俯仰。觀世依違。殊無沬血力爭之風。種種時弊。專由於名節之壞喪。幸而聖朝無闕。邦內粗安。雖若無待乎名節。而假如君上有過中之擧。則誰能牽裾折檻。疆場有不虞之變。則誰能捐軀報國乎。四百年培養之化。專尙名節。而委靡頹隳。至此之極。言之及此。寧不哀痛。管子之言曰。四維不張。國乃滅亡。朱子亦嘗誦此說於時君之前。四維之治。關係若此。殿下以卓越之姿。懋淸明之治。必欲一番整頓。而以今日人心世道。實無一變至道之望。顧今三陽交泰。百度維新。其在振紀綱厲風俗之道。不可不以名節爲急務。朱子嘗論此事曰。人主以至公大正之心。臨之則天下之人。各自矜奮。更相勸勉。不待黜陟刑賞之一一加其身。而禮義之風。廉恥之俗。已丕變矣。況礪世磨鈍。卽人主之大柄。則此在殿下一轉移間耳。請深留意於砥礪琢磨四箇字。以爲扶植名節。挽回世道之地焉。上曰。目下急務。無出於此。依啓。出擧條集斗曰。列邑凋殘。朝家所悶。究厥弊源。專在數遞。爲其守令者。已知其今日不遞。則明日當遞。殆若五日京兆。初不致意於邑事。故邑漸凋殘。民受其弊。以至于國受其害。此豈不爲朝家之軫念通變者哉。請自今爲始。久任守宰。以省列邑迎送之弊。上曰。依啓。出擧條集斗曰。討逆雖重。首從或異。而罪關於元惡巨慝。則宜有大義滅親之擧。而至若洪儀泳之論列。以其趾賊之至親。猥竊科第。益無顧忌之罪。朝廷公議。宜其峻發。而彼同姓之親。不惟參論。出班獨啓。亦關世變。此等處。不可無警飭之道。請前司諫洪文泳。亟施譴罷之典。上曰。依啓。出擧條種仁曰。殿下臨御以來。寔嚴懲貪之政。而制閫武弁。尙多黷貨之羞。向來李潤慶李得濟之擅弄公貨。狼藉犯用者。已極駭痛。畢竟流配。可謂薄勘。而至於申應周則久荷寵靈。屢經任使。其所圖報之心。宜非他人之比。而不惟不思報答。乃反恣意濫竊。其所犯用。至於數千金之多。應周之辜負如此。則他尙何說。其在懲礪之道。不可置之善地。請李潤慶李得濟申應周。更令金吾。亟行極邊遠竄之典。上曰。依啓。出擧條種仁曰。日前儲慶宮展拜時。百官之隨參行禮。自是應行之典。而上自卿宰。下至庶僚。多有不入來者。至有政府之草記。紀綱所在。固已萬萬駭然。至若三司。尤在執法之地。所當糾劾之不暇。而乃反躬自犯之。豈有如許事體。請伊日不參班三司。捧現告施以譴罷之典。上曰。依啓。出擧條種仁曰。堂上官三召之不得違傲。非特明有格例。年前以此屢煩飭敎。而挽近以來。堂上官之無難故犯。比比有之。以昨日前吏議事觀之。雖或諉之於勉出僚堂之意。而一夜三違。有乖定式。且職在喉院。不爲據例退却。矇然捧入傳旨。極涉未妥。請前吏曹參議金憙罷職。伊日坐直承旨。從重推考。上曰。爾言得體。依啓。承旨遞差。可也。出擧條仍命書榻敎曰。再昨日坐直承旨遞差。種仁曰。伏惟我殿下以不世出之姿。存大有爲之志。御極之初。一念奮發。凡係政令施措。靡不赫然淬礪。八域臣民。擧皆想望至治。而近年以來。漸不如初。奮發之志或少。而姑息之弊居多。雖以一二事言之。明義一書。卽所以明天理樹人紀。而顧今元惡大憝偃息自如。三司諸臣。日事懲討。而殿下一向濡忍。終靳允許。殿下非不知諸賊之不容一日假息於覆載之間。則何爲而靳之乎。此其奮發之念。不及於初者也。殿下睿學天縱。聖工日新。討論經籍。雖無加勉。而粵在初年。亦必奮發。晝講不掇。夜對頻設。中外臣民。孰不仰聖益聖之功。而挽近以來。聖志不無少弛。前功未免難繼。講筵稀闊。作掇無常。雖或開講而不過虛文。在廷臣隣。雖不足仰贊聖學之萬一。而詢于芻蕘。古人有言。不恥下問。前聖攸行。且夫訏謨命令。皆從此出。是非得失。不可他求。則殿下亦豈容一日暫忽。不思所以頻頻開講乎。此亦奮發之志。不及於初者也。以至軍國重事。科場宿弊。不可姑息。在前釐改者。當初奮發。若將痛革。而顧乃荏苒暇豫。至于今日。未聞有一事之更張。一令之通變。今且以數三事觀之。不能奮發。有如是焉。則庶事姑息。不可勝數。此豈臣民之所仰望於殿下者乎。請繼自今。益加奮發。凡於命令事爲之間。毋或有因循之弊焉。上曰。其言。比諸臺。尤覺切實。依啓。出擧條種仁曰。朝家之設置忠義。所以優待功臣。延及後裔之意。而近年以來。謀避軍役。冒稱相續。圖囑該府之吏。成出口傳之帖。價有定數。人無常額。畢竟相持之際。反致疊役之患。此非但軍額之日縮。亦可爲傷倫之一端。請嚴飭勳府。明査其來歷。成給其立案。而如有假稱忠義。圖得口傳之類。自該邑。轉報營門。自營門。轉聞京司。不飭該堂。隨現重勘。上曰。依啓。出擧條種仁曰。畫野分州。自有大小之別。今不可猝然通變。而惟其殘縣薄邑。無異村落之形。不成官府之樣者。如京畿之陽川。湖西之懷仁。關東之歙谷。關北之利城。湖南之龍安。嶺南之淸河。面不過三四五。戶僅爲五六百。租稅之供輸。官長之廩祿。以至於公私責應。皆出於此。殆同弱國之大夫。貧家之生活。畢竟弊瘼。皆歸於民。民不聊生。流散相續。故前輩名碩。以此眷眷。必欲矯捄。而迄無停當。有識竊歎。厥惟久矣。請博詢廟堂之臣。亟講省付之道。以紓民力偏苦之歎焉。上曰。依啓。出擧條種仁曰。刑獄一事。有關人命。不輕而重。不緩而急。故我聖上前後欽恤之敎。不啻丁寧懇惻。每當京外査啓之時。必親自審閱。務歸平反。則在群下對揚之道。宜不容少忽。而近來各道査啓。多不趁期。每煩喉院之請推。雖以上言擊錚各項行査言之。亦爲通下情恤民隱之端。而其所遲滯。同歸一套。此豈非萬萬可駭者乎。若以格例言之。則遠道爲七十日。中道爲五十日。近道爲三十日。而顧乃如是稽緩。因循任他。訟隻長待於營門。諸囚久滯於牢獄。此不但不能仰承朝家之意。而其爲下民之悶鬱。孰甚於此哉。請令廟堂。行會各道。必須趁限査聞。而苟有如前稽滯之弊。則當該道臣。隨現重繩。上曰。依啓。出擧條種仁曰。儉歲荒政。卽國家第一急務。而不幸近日。荐値歉荒。倘非我聖上減糶之政。移粟之恩。勤勤懇懇。實心賙濟。則民將十室九空。顚連不保矣。第以都下言之則按籍抄戶。發倉分等。部官屢承飭敎。尊位躬自檢報。庶幾無不均之歎。見漏之弊。而若外道列邑。則專靠賑恤一事。爲今日方伯守令者。孰不仰體至意。克殫乃心。而但君門旣遠。民隱易伏。慮或有一口之或漏。一飽之不均。請令廟堂。行會於設賑各道。如有虛實相蒙。分俵不審之弊。則當該守令。隨現重繩。上曰。依啓。以此令廟堂。措辭行會。可也。出擧條種仁曰。宰相之不得肩輿赴闕。明有禁令。而挽近以來。法綱解弛。以肩輿而到直房者。比比有之。此雖諉之於騎率之不備。而肩輿旣有二僮。二僮可備肩輿。則一馬何難辦出。而冒犯若是無難乎。事體所在。極爲駭然。請耆社篤老外。以肩輿赴闕者。各別禁斷。隨現重勘。上曰。依啓。出擧條種仁曰。天祐東方。篤生聖子。目今悠悠萬事。莫先於敎養之策。而相見之禮在卽。封冊之典不遠。此正蒙養之日。早諭之時也。我殿下薰養德性。敎誨沖質者。已有家法。無容更勉。而第念纔離阿保之手。必須宮僚之賢。若不預簡端良之人。夙儲文學之士。則顧何以臨時得人。能免苟艱之歎乎。顧今山林之下。必有讀書之士。朝廷之上。不乏飭躬之人。請令廟堂銓曹之臣。春桂坊僚屬之可合者。以待開講之日。使之趁卽備員之地焉。上曰。依啓。出擧條種仁曰。版籍。有國之大政。一戶落漏。罪至徙邊。不輕而重。可推而知。挽近以來。民不畏法。巧生避役之計。輒多漏籍之患。雖以再昨年發賣抄戶觀之。籍外濫入。不啻夥然。時當式年。飭敎屢勤。其在感激嚴畏之道。雖是至愚之賤。宜無冒犯之擧。而今年發賣。又多漏戶。雖以我聖上字恤困窮之意。不加深責。特許赴食。而長此不已。莫之懲戢。則漏戶無可正之日。奸竇無可防之道。京司如此。外邑可知。請申飭京外掌籍之臣。申明舊典。隨現重勘。俾無如前落漏之弊。上曰。依啓。出擧條翼晉曰。三司之互相處置也。可立則立。可落則落。自是應行之規。而向來憲臣處置之歸於玉署也。入直玉堂李錫夏。必欲規避。忙急陳疏。不待書寫。親自書呈。臣雖未知其情理之如何。而似此擧措。前所未有。當初事實。伊時銓堂。旣已受以爲過則其所處置。有何疑難。而乃反不畏公議。右袒被論之人。必欲不參於聯箚。不先不後。忙忙出去。事之駭痛。孰甚於此。其在重公議杜後弊之道。不可不論。請副修撰李錫夏。亟施譴罷之典。上曰。以親病徑出則些少蹤跡之嫌。不須可論。不允。出擧條翼晉曰。巡更夜號。法意甚嚴。近年以來。看作尋常。甚至於莫重內巡。亦有誤傳誤唱之擧。伊時衛將部將。旣已勘罪。而闕內巡軍。猶尙如此。外而巡捕廳各營門。安知其必無是也。此雖由於升平日久。不事武備之致。而脫有緩急。寧不大可寒心哉。請申飭兵曹及該營。復或有如前誤對之擧。一切以軍法從事。以嚴紀律而肅軍令。上曰。依啓。出擧條翼晉曰。國朝之設立童蒙敎官。實倣三代小學。而古法遂癈。便作冗官。徒有其名。全沒實效。閑常在家之日。初無從學之童。倉卒赴講之時。輒多我求之歎。此豈朝家設立之本意乎。他日朝廷之需用。實由此輩之蒙養。此亦石文敎育人才之一端也。請申飭童蒙敎官。率下童蒙。勿以充額爲務。俾各專意敎訓。每於月終。修書徒報禮曹。以爲考勤慢之地。上曰。依啓。出擧條翼晉曰。向日朝講。卽歲首初行之盛擧也。職在臺閣者。固當備員進參。猶恐不及。以對揚我殿下勤勵之聖意。而其時兩司無論懸頉。致煩飭敎之屢下。揆以事體。誠極寒心。請伊日不入來兩司。一竝施以譴罷之典。上曰。依啓。出擧條翼晉曰。凡諸殿座。侍衛之班。不得惟意出入。法意則然。而臣之待罪騎郞也。目見大小殿座之時。輒多占便出入之人。輪回食代。固無不可。而一時空班。亦關紀綱。請申飭侍衛各司。如有復循前習者。隨現重繩。以嚴陪扈之儀。上曰。依啓。出擧條翼晉曰。凡動駕朝會之時。成班序立。所貴整肅。而法綱解弛。朝體不嚴。陪扈之班。先後失次。庭參之禮。高下易位。今日班行。亦不無如前紛雜之弊。此莫非押班不能檢飭之致。此不但今日之適然。由來謬習。未能痛革而然。且監察另擇之敎。何等勤摯。而挽近以來。漸不如初。請另飭銓曹。必以有風力有聲望之人。各別擇差。俾復呈課之規。以爲警飭之地。上曰。依啓。今日亦然。押班監察。竝拿處。可也。出擧條命書傳敎曰。今日押班監察竝拿處。上曰。今日班行。亦不成說矣。監察有相換之例乎。時秀曰。有之矣。上命書榻敎曰。拿處監察竝相換。翼晉曰。惟我殿下以生知之姿。懋時敏之學。奮發睿志。百度維新。凡在臣隣。孰不欽仰。而竊伏見近年以來。聖念縱勤於宵旰。治敎不進於尺寸。姑擧一二事言之。懲討所以明義理正人倫。而元惡巨慝。偃息如故。凶徒逆孼。亦多倖逭。啓紙已毛。輿情未洩。執法之臣。旣未能碎首沬血。準請乃已。則惡得免不誠之罪。而臣愚死罪。竊恐殿下於此。亦不無以不誠應之之歎。講筵。所以進聖學資治道。而作輟無常。停日居多。雖値開講之時。上下論難。不過霎時而止。若干文義。不過數段而已。侍讀之臣。旣未能啓沃聖心。裨益治謨。則惡得免不誠之罪。而臣愚死罪。竊恐殿下於此。亦不無以不誠應之之歎。言路所以匡君違正官邪。而求助之旨。來諫之衷。非不懇惻。未聞有一言之補拾。一疏之規警。緘默爲事。脂韋成習。言事之臣。旣未能犯顔直諫。任怨論覈。則惡得免不誠之罪。而臣愚死罪。竊恐殿下於此。亦不無以不誠應之之歎。上之所以導率。下之所以對揚。俱不免不誠之科。傳曰。不誠無物。此豈非今日殿下所可自反處乎。請益加聖念。事必以誠。董飭群下。毋敢不誠。俾有實效焉。上曰。依啓。出擧條翼晉曰。學製之逐等設行。無或違越。旣有定式。而昨冬三學。擧皆試取。獨一學四等。全不設行。不但士子之抑鬱。亦係科制之壞損。請昨年歲末當該敎授。施以譴罷之典。上曰。依啓。出擧條翼晉曰。惟我殿下。承皇天祖宗之祐。長發休祥。篤生元子。沖齡漸進於干尺。睿質益就於岐嶷相見之禮。屈指計日。封冊之儀。跂足顒望。蒙養之術。早諭之策。前後登筵之以是爲言者。非止一再。今臣所言。雖似常談。此箇道理。不害於君臣上下日夕相誦。伏況我殿下家傳之法。身敎之方。宜無所不用其極。亦不待臣言之仰勉。而獨其左右誘掖之地。起居遊處之際。尤宜極選端良之士。以資輔導之責。然後德性可以薰陶。溫文可以日就。我東方億萬年無疆之休。其將基命於此矣。請申飭廟堂銓曹。草野耆德之儒。搢紳文學之士。預須悉心搜訪。以待宮僚設置之日。俾各趁卽備員焉。上曰。依啓。出擧條翼晉曰。京司之直關外邑。尙有當禁。況宮房圖署。尤非公家關文之比。而近來各宮房。或稱折受之踏驗。奴債之徵推。輒以圖署。直付該邑。或推捉其公兄。或恐喝其鄕民。非理不法之事。不一而足。少或違越。則上計之邑吏。在京之邸吏。囚督相屬。杖推備至。其爲中外之痼弊。孰甚於此。而若不嚴懲。則末流之弊。有不可言。請嚴飭各宮房。俾無復踵前習。如有事關外邑者。自宮房報于內司。自內司報于該曹。自該曹發關該道。以爲知委該邑之地。而或有不有禁令。直送圖署之事。守令報于營門。自營門枚擧狀聞。以爲各別重繩之地。上曰。所奏甚是。依啓。合行條件。令廟堂參酌磨鍊。指一稟處後。分付。可也。出擧條翼晉曰。駕前鳴金。自有禁令。而近來人心不古。國綱解弛。甚至有南山放火之人。閤門聲鼓之變。事之無嚴。孰甚於此。雖以上言事言之。事關四件。至冤無告。冒死呼天。容或有說。而至於遐土獰悍之徒。猾鄕奸黠之輩。非理健訟。小不得志。則輒敢以擊鼓上言等說。嚇喝官長無所不至。此等之習。漸不可長。請外邑民人。若或有挾私逞憾。猥徹天聽者。自秋曹。行査本道。如得情節。嚴刑遠配。使遐氓悍俗。知有朝廷之尊。上曰。依啓。出擧條翼晉曰。士者。國之元氣。大學。賢士所關。我殿下崇儒右文之化。於斯爲盛。至於朝行之間。則雖以如臣愚鹵之姿。猥忝抄啓之列。偏蒙作成之化。惟彼賢關章甫之士。頻開集春之門。親課臨軒之試。而第以本館之月三講會。政府之上旬輪次。或有名無實。或多年曠癈。其於勸奬作成之方。猶有所未盡焉者。豈非聖朝之一欠事乎。請館學儒生。依抄啓文臣例。旬試月講。酌古參今。作爲定式。俾盡育人才之方。上曰。依啓。令本館論理稟處後擧行。可也。出擧條翼晉曰。臣姿識鹵莽。言議巽軟。本不合於淸朝耳目之列。日昨親試有命。新除繼降。旣在闕中。章皇出肅。而今當臨門朝參之日。不得不冒沒登筵。以班行不嚴。有所陳奏。而押班監察。不爲論斷。致煩自上定罪之擧。臣之擬律不審之失。於是乎著矣。臣何敢晏然仍冒於臺次乎。請命遞斥臣職。上曰。勿辭。亦勿退待。出擧條上曰。今日新臺。皆善爲之。甚可尙矣。福源曰。臺臣所奏諸條。雖未必盡合。而大體好矣。上曰。唯。祐源曰。顧今六路告飢。聖心憂勤。每於諸道狀本之來。雖於乙夜方深之中。輒呼燭而親覽。凡係字恤之方。靡不用極。蠲布減稅。屢發惻怛之絲綸。災邑飢戶。至登殿壁之圖畫。雖在厦氈濩蠖之中。洞察蔀屋饑荒之狀。帑金之頒下。御供之減除。莫非爲民之盛德。爲今日方伯守令者。孰敢不惕念奉行。而今當歲首。賑政方始。其在陽和布澤之道。宜有別般董飭之擧。昔朱夫子知南康時。講究荒政。條目詳備。此政今日賑邑之所當遵行者也。伏願令廟堂。更加申飭諸道。盡心賙救。使實惠下究焉。上曰。依爲之。出擧條祐源曰。伏惟我元子宮睿質日就。冊禮將擧。竗簡宮僚爲第一先務。及此貯養。不宜少忽。春坊僚屬則抄選數窠之外。自當於文官中擇擬。而至於桂坊。則無論蔭官韋布。掄選之法。其路尤廣。必須博訪經術文行之士。以備胄筵輔翊之列。然後可見睿德成就之效。其所愼簡之方。不宜徒拘常格。卿宰以上。各擧所知。多有列朝故事。此是今日所當遵行者也。臣謂內而卿宰以上。外而方岳之臣。皆令勿拘文蔭儒生。各薦一二人。付諸選部。俾爲漸次檢用之地宜矣。上曰。依爲之。出擧條祐源曰。班行整肅。亦關朝綱之一事。而近日以來。法紀漸隳。陪扈之官。率多徑歸。朝賀之列。或失品次。等威無別。儀節不成。雖以今日言之。歲首臨門。宜有肅穆之儀。而班聯之失次。又復如前。此似小事。所係非細。畢竟被罪者。不過疲殘之一監察。而尊官重宰之自犯失禮者。固自如也。每當現告捧入之際。多有區別崇庳之敎。此雖出於禮待之意。而其在警飭齊整之道。不幾於遺本而治末乎。此後則察飭之擧。先從官尊者始。以爲警具僚而肅朝綱之本焉。上曰。所奏甚是。今日班列中。卿宰以上。無故離次者。竝罷職。可也。出擧條仍命書榻敎曰。今日班列中。卿宰以上。無故離次者。一傡罷職。祐源曰。節用爲愛民之本。聖人治國之道。不越乎此。殿下卽阼以後。惟以節用二字爲要務。上自聖躬。先行節儉。凡係冗費。務從省減。雖度支應供之物。亦皆停進。庶可見紅腐之積。充仞之美矣。數年以來。荐遭歉荒。凡於賙濟之際。專用益下之政。租稅之蠲減。賑資之區劃。通計一年所入。蓋十居八九矣。此實我殿下如傷若保之念。發於至誠。國儲之蕩然。有不暇顧。而第伏念。財且磬矣。恩幾竭矣。繼此水旱之備。經費之資。將何以辦出。古人以國無三年之畜。猶以爲憂。今日國計。尤無可言。夫爲一家之計。尙且稍存贏餘。以備不虞。況於千乘之國乎。朱子嘗論節用之道。以中外冗費。悉從癈罷爲言。此政今日急先務也。伏願深留聖意。凡無益之費。不急之用。一切蠲除。量入爲出。以爲裕財之道焉。上曰。亦當留意矣。出擧條祐源曰。姑息二字。爲今日痼弊。此弊不祛。則百事不可做矣。大抵自古有國。每當長治久安之餘。輒有因循頹惰之弊。若不大加矯捄。則終至於委靡不振。顧今聖明在上。百度維新。奮勵之治。董飭之敎。未嘗少弛。而在下所以對揚者。玩愓成風。怠慢爲事。朝廷少經遠之謨。國事無擔當之人。恬嬉度日。苟冀無事。紀綱之解弛。風俗之頹靡。皆由於此。以聖上大有爲之志。亦必有中朝之歎矣。今當歲首。便同一初。凡於淬勵奮發之道。先立聖志。隨事振刷。毋泥於恬常而務求實績。毋忸於姑安而必責新效。使百僚盡職。四方聳聽焉。上曰。所奏切實。當留意矣。出擧條道浩曰。人主一心。爲萬化之本。君心所向。如影隨形。董仲舒所謂。正心以正百官萬民者。政謂此也。夫存心之方。必以學問爲要。而帝王之學。異於韋布。不但在於講習句讀而已。政令事爲。皆此學也。動靜語默。莫非學也。臣竊覵殿下以天縱之聖。懋時敏之工。學貫千古。治軼三代。一言一事。皆可以爲後世法。臣實欽仰贊歎。而第伏念。憂勤太過。或欠頤養之方。辭敎所及。不無發露之處。此殆大聖人涵養之工。恐有所未盡而然歟。學問之道。每從過與不及處着工者。此洪範所以剛克柔克之訓也。當此履端出治之日。宜以本源上工夫爲急務。伏願殿下。以涵養二字。爲存心典學之要焉。上曰。所奏好矣。當留意矣。出擧條道浩曰。懲討何等嚴重。而近年以來。便成文具。上下相持。一味玩愒。臺閣之臣。每一登筵。謄傳古紙。動盈一握。下旣備數而陳之。上亦因循而答之。經閱歲月。廓淸無期。如是而何以懼亂逆而明大義乎。殿下每以無寧停啓。屢下嚴敎。三司諸臣。若能碎首力爭。克伸王法。則自上豈有此敎哉。不誠之罪。臣亦難免。而臣愚死罪。竊以爲殿下至今靳兪。亦恐有欠於誠實底道理也。伏願亟揮乾斷。元惡諸賊。快施邦刑。以爲絶亂本洩輿憤之地焉。上曰。亦當留意矣。出擧條泰永曰。國朝之設行陞補及學製。卽是勸奬儒生。賁暢文敎之一助也。每於一朔之內。設行一抄。一年之中。摠爲十二抄。則規例已久。法意可見矣。聖上御極之初。深軫多士之弊。屢飭國子之長。俾守舊制。毋踰當朔。而行未數年。又復因循。每當冬末。連爲設行。至使士子。重冒風寒。多生疾病。此豈朝家飭勵之本意哉。臣謂更爲嚴飭。申修成憲。若過當朔而不設。則自政院。草記論罪宜矣。上曰。依前定式。施行之意嚴飭。但政院無草記之規。且以愆限論罪。曾有指一之式令。令政院。取考年前定式時文蹟。以爲修復擧行之地。可也。出擧條泰永曰。廷臣章奏。雖不必盡槪於聖心。自上優容之道。固宜卽賜批答。明示從違。而況事係懲討。言出臺閣者乎。近日一二臺臣之疏。或有留中而不下者。臣豈不知聖意之攸在。而恐有欠於待言官開言路之盛意也。臣謂章疏之不下者。亟賜批旨宜矣。上曰。所奏出於隨事毋隱。當留意矣。出擧條鼎運曰。聖王之治國要道。不外乎懋實德行實政而已。實者。虛之反也。言而不行。則萬言萬當。徒歸文具。言而行之。則一政一令。皆爲實效。今玆朝參之擧。卽一歲之首。一初之政也。臺臣儒臣。次第陳達。謨猷洋洋。爛然可觀。昔漢文帝有言曰。言可用則用之。不可用則置之。此後辟之所當法也。今日諸臣之言。雖未知其措諸事爲。擧皆穩當。而其中亦豈無一二可用者乎。凡有可以裨補衮闕。利及民國者。則隨卽採用。俾有成效。雖實德實政之業已行之者。莫曰已行。而益加勉省。其所未行者。反而求之。擧而行之。如恐不及。翕受之量。彰於外。芻蕘之說。益於上。則凡於政令施措之間。不期實效而實效自著矣。不如是。則徒言無益。朝參盛擧。不過爲一日應文之具而已。雖有嘉言善謀。奚補於治國之要道哉。臣之所陳。雖曰草草陳腐。實心實政四字。實爲今日之先務。伏望殿下。留意焉。上曰。當體念矣。出擧條善復曰。李潤慶申應周李得濟。當邊遠定配。而北關則當此歉歲。不可分配。關西嶺南。分定配所。而至於李得濟。出繼之人。其生父今年已踰八十云。揆以法典。雖無可論。其在孝理之政。宜有參恕之道。惶恐敢達。上曰。然則其在孝理之政。實有所矜惻矣。福源曰。其情勢。則果爲可矜矣。上曰。所坐與李潤慶申應周有異。依法典收贖放送。可也。出擧條上曰。大諫何不陞殿乎。仍命書榻敎曰。大司諫徐有防。推考。有防曰。臣知識鹵莽。言議拙訥。本不合於淸朝耳目之任。而諫長除命。忽下於閣班登筵之際。逃遁不得。章皇出肅。猥陳數條。未效一日之責。自顧慙恧。已無可言。而時任閣臣。雖帶臺職。一依時臺之兼春坊行公之例。參班登筵。明有本閣定式。而俄於殿座將罷。筵臣竝退之時。矇不記得。終未免隨衆而出。致勤飭敎。至被問備之罰。格例違越。進止乖當。臺體閣規。一擧兩失。其何可一刻晏然於臺次乎。請命遞斥臣職。上曰。勿辭。亦勿退待。出擧條上曰。春坊兼管。雖爲臺職。未嘗以臺職之故。不登胄筵。以此之故。閣臣帶臺職者。亦用此例陞殿事。明有定式。今日諫長之不陞殿。何也。此後大諫。未遞臺職之前。若以稟事閣臣登筵。而當日無城上所。不得傳啓則合啓。雖不可爲。院啓則稟事。入侍時不可不爲矣。上還內。諸臣以次退出。